b'\n_START_ARTICLE_\nSvetovno prvenstvo v nogometu 1958\n_START_SECTION_\nSistem tekmovanja\n_START_PARAGRAPH_\nTudi na tem prvenstvu je sodelovalo 16 mo\xc5\xa1tev, ki so bila v predtekmovanju razporejena v 4 skupine. Za razliko od prej\xc5\xa1njega prvenstva pa so morala odigrati vse medsebojne tekme po sistemu\xc2\xa0\xc2\xbbvsak z vsakim\xc2\xab. V \xc4\x8detrtfinale sta iz vsake skupine napredovali prvi dve ekipi. Ker razlike v golih niso upo\xc5\xa1tevali, sta morali mo\xc5\xa1tvi v primeru delitve drugega mesta odigrati dodatno tekmo. To se je zgodilo v kar treh izmed \xc5\xa1tirih skupin.\n_START_SECTION_\nRazo\xc4\x8darani Britanci\n_START_PARAGRAPH_\nPrvenstvo na \xc5\xa0vedskem je bilo drugo na katerem je nastopila Anglija in prvo na katerem so sodelovala vsa britanska mo\xc5\xa1tva. Angle\xc5\xbei niso nastopili na prvih \xc5\xa1tirih prvenstvih, v prepri\xc4\x8danju da je tekmovanje na precej prenizkem nivoju, da bi sodelovali tudi oni. Podcenjevanje se jim je ma\xc5\xa1\xc4\x8devalo \xc5\xbee v \xc5\xa0vici, ko so izpadli v \xc4\x8detrtfinalu proti Urugvaju, na \xc5\xa0vedskem pa niso pri\xc5\xa1li niti do tam. V skupini D so zasedli tretje mesto za Brazilijo in ZSSR, proti kateri so izgubili odlo\xc4\x8dilno tekmo. Najdlje, do \xc4\x8detrtfinala, sta pri\xc5\xa1la Wales in Severna Irska.\n_START_SECTION_\nPrvi TV prenosi in prve nogometne legende\n_START_PARAGRAPH_\nPrvi\xc4\x8d v zgodovini so bili omogo\xc4\x8deni televizijski prenosi tudi za tujino. Tako so lahko gledalci po celem svetu spremljali najve\xc4\x8dje mojstre nogometa, kar je botrovalo tudi nastanku prvih nogometnih legend. Nesporni junak prvenstva je gotovo Francoz Just Fontaine, ki je na \xc5\xa1estih tekmah zadel 13 golov in postavil absolutni rekord enega samega prvenstva. Dejstvo, da Fontaineu noben nogometa\xc5\xa1 ni pri\xc5\xa1el niti blizu, daje misliti, da je njegov dose\xc5\xbeek nedosegljiv. Posebnost prvenstva je bil tudi \xc5\xbee omenjeni Pel\xc3\xa9, ki je z nastopom na tem prvenstvu za\xc4\x8del svojo mednarodno kariero, v kateri je nastopil na 4 svetovnih prvenstvih, odigral 17 tekem, osvojil 3 naslove prvaka in zadel 12 golov.'